V Bratislave dňa 18.11.2021

Vec

**Odpoveď na žiadosť o úpravu súťažných podmienok k verejnému obstarávaniu**

Verejnému obstarávateľovi Ministerstvo zahraničných vecí a európskych záležitostí Slovenskej republiky (ďalej len „verejný obstarávateľ“) vo verejnom obstarávaní na predmet zákazky „Dodávka elektriny na rok 2022“, ktoré bolo vyhlásené v Úradnom vestníku EÚ dňa 09.11.2021 pod číslom 2021/S 217-570771 a  vo Vestníku verejného obstarávania č. 262/2021 dňa 10.11.2021 pod značkou 55917 - MST, bol dňa 15.11.2021 od jedného z hospodárskych subjektov doručený prostredníctvom systému JOSEPHINE dokument označený ako „Žiadosť o úpravu súťažných podmienok“, týkajúcu sa úpravy bodu 4.2 Zmluvy o združenej dodávke elektriny.

Hospodársky subjekt v žiadosti **cituje znenie bodu 4.2 Zmluvy o združenej dodávke elektriny**: „4.2. Odberateľ nie je povinný odobrať od Dodávateľa predpokladané množstvo elektriny uvedené v Prílohe č. 1. Dodávateľ nie je oprávnený sankcionovať Odberateľa za odber menšieho alebo väčšieho množstva elektriny ako je predpokladané množstvo elektriny, ktoré je Dodávateľ povinný zabezpečiť a z tohto dôvodu nie je oprávnený zmeniť výšku ceny za Dodávku elektriny smerom nahor.“

Vo vzťahu k uvedenému, hospodársky subjekt nasledovne **odôvodňuje: „Pri súčasnom vývoji cien je uvedená podmienka dodávky EE zo strany dodávateľa akceptovaná s problémami a so značným dopadom do jednotkovej ceny za MWh EE.“** azároveň navrhuje znenie bodu 4.2:

„Navrhujeme preto uvedenú podmienku **preformulovať** **nasledovne**: 4.2 Odberateľ môže odobrať od Dodávateľa predpokladané množstvo elektriny uvedené v Prílohe č. 1 v tolerancii +/- 20%. Dodávateľ je oprávnený účtovať poplatok za odber menšieho alebo väčšieho množstva elektriny ako je predpokladané množstvo elektriny, pri zohľadnení tolerancie, ktoré je Dodávateľ povinný zabezpečiť, vo výške 50% z jednotkovej ceny pri odobratí menej ako 80% zmluvného množstva EE za každú MWh rozdielu medzi 80% zmluvného množstva a skutočne odobratého množstva EE. V prípade odberu EE nad 120% zmluvného je odberateľ oprávnený účtovať poplatok vo výške 50 % z jednotkovej ceny EE za každú MWh odobratej EE nad 120% zmluvného množstva, k dohodnutej cene EE.“.

**Odpoveď verejného obstarávateľa**:

Verejný obstarávateľ **bod 4.2 Zmluvy o združenej dodávke elektriny mení** nasledovne:

„4.2 Odberateľ na základe Zmluvy odoberie od Dodávateľa minimálne 80% a maximálne 120% predpokladaného množstva elektriny uvedeného v Prílohe č.1. V prípade, že Odberateľ nesplní svoj záväzok podľa predchádzajúcej vety, je Dodávateľ oprávnený účtovať Odberateľovi kompenzáciu vo výške 20% z ceny elektriny podľa bodu 5.1 za každú MWh kladného alebo záporného rozdielu odobratej elektriny oproti týmto bodom stanovenej percentuálnej hodnote predpokladaného množstva elektriny uvedeného v Prílohe č. 1.“.

Zároveň verejný obstarávateľ zverejní upravenú Zmluvu o združenej dodávke elektriny vo svojom profile na webovom sídle Úradu pre verejné obstarávanie a v systém JOSEPHINE.

S pozdravom

Mgr. Ing. Adriana GAJDOŠOVÁ, v.r.

riaditeľka odboru